Man in sy huis vermoorArgieffoto: eNuus ŉ 51-jarige man is vermoor nadat drie mans Maandagoggend toegang tot sy huis in Wierdapark, Pretoria, verkry het. Die man se vrou is vasgebind en die verdagtes het met drie selfone ter waarde van R10 000 op die vlug geslaan. Volgens kapt. Agnes Huma, woordvoerder van die Wierdabrug-polisiekantoor, het drie mans, waarvan een rastalokke het, die man gekonfronteer. “Die rowers het daarna die vrou se hande met tou vasgebind.” Die vrou het, na wat verneem word, daarin geslaag om haar hande los te kry en haar man dood voor die motorhuis aangetref. “Die oorledene het ŉ wond langs sy regteroor gehad. ŉ Bloedbesmeerde klip is langs die liggaam aangetref,” het Huma gesê. Huma het aan Maroela Media gesê die naam van die oorledene kan nog nie bekend gemaak word nie, aangesien al sy naasbestaandes nog nie van sy dood in kennis gestel is nie. Die polisie ondersoek sake van moord en huisroof. Volgens Huma is niemand nog in hegtenis geneem nie.